Petisie begin oor motor-, bestuurslisensiesDie Automobiel-Assosiasie (AA) het ŉ aanlyn petisie van stapel gestuur rakende die geldigheidsperiode van motor- en bestuurslisensies. Die petisie het ten doel om Fikile Mbalula, minister van vervoer, te oortuig om die geldigheidsperiode van dié lisensies te verleng. Volgens die Padverkeerbestuurskorporasie is alle leerling‑, bestuur‑ en voertuiglisensies, tydelike permitte, padvaardigheidsertifikate en professionele bestuurspermitte wat in die tydperk van 26 Maart tot 31 Mei verval het, steeds geldig en word die geldigheidstydperk met 90 dae verleng tot 31 Augustus. Die AA is egter van mening dat lisensies wat na 31 Mei verval het en die verminderde kapasiteit van lisensiesentrums en die poskantoor nie in ag geneem word nie. In ŉ brief aan minister Mbalula op 29 Junie het Willem Groenewald, uitvoerende hoof van die AA, te kenne gegee dat die nasionale verkeersinligtingstelsel (NaTIS) waar mense afsprake moet maak steeds problematies is en dat lisensiesentrums kort-kort weens Covid-19 moet sluit en ontsmet moet word voor dit weer kan heropen. “Ons ervaring is dat die meerderheid motoriste in Suid-Afrika verkies om aan die regulasies te voldoen en wettig op die pad te wees. Alhoewel die stelsel problematies is, doen bestuurders die nodige stappe om te verseker dat hulle binne die wet bly. Gegewe die huidige beperkinge op die stelsel, word baie mense egter gekonfronteer met die werklike moontlikheid dat hulle dit nie kan doen nie,” het Groenewald gesê. ŉ Bykomende kwessie is dat bestuurders wat nie motor‑ of bestuurslisensies kan hernu nie, probleme kan ondervind as hulle in ŉ ongeluk betrokke is, aangesien versekeraars eise kan verwerp op grond van die feit dat die bestuurders nie wettig op die pad is nie. Minister Fikile Mbalula. (Foto: Twitter) Die AA versoek dat die geldigheidsperiode van lisensies tot einde Januarie 2021 verleng word. Volgens Groenewald is dit ’n meer uitvoerbare opsie as die huidige datum van 31 Augustus. “Ons voorgestelde verlengingsdatum maak ook voorsiening vir die sluiting van lisensiesentrums tydens die feestyd, en vir verdere moontlike sluitings as gevolg van Covid-19,” het Groenewald opgemerk. Die AA het ook aangebied dat sy nasionale netwerk van agente bestuurders help om hul lisensies te hernu. Die minister moet dit oorweeg om agente van derde partye, soos die AA, toe te laat om voertuiglisensie- en bestuurslisensiehernuwingsdienste uit te voer, wat tans slegs deur lisensiesentrums en die poskantoor aangebied word. Die AA het nog geen antwoord van die minister of sy kantoor ontvang op sy skrywe nie. “Die AA sal egter voortgaan om hierdie kwessie te opper in ’n poging om die geldigheid van motor‑, bestuur‑ en ander lisensies te verleng sodat bestuurders met gemoedsrus op die pad kan wees.” Die AA se aanlyn versoekskrif kan hier besigtig word. Volgens die AA wil hy die petisie gebruik om vir die minister te wys dat sy voorstel die steun van die publiek geniet.